**OBRAZLOŽENJE**

**Prijedloga odluke o ustrojavanju i vođenju jedinstvene evidencije**

**komunalne infrastrukture**

**I. PRAVNI TEMELJ ZA DONOŠENJE ODLUKE**

Pravni temelj za donošenje Odluke o ustrojavanju i vođenju jedinstvene evidencije komunalne infrastrukture je članak 63. Zakona o komunalnom gospodarstvu (Narodne novine 68/18, 110/18 - Odluka Ustavnog suda Republike Hrvatske i 32/20) kojim je propisano da jedinica lokalne samouprave ustrojava i vodi evidenciju komunalne infrastrukture. Evidencija se vodi za nerazvrstane ceste, javne prometne površine, javna parkirališta, javne garaže, javne zelene površine, građevine i uređaje javne namjene, javnu rasvjetu, groblja i krematorije i građevine namijenjene obavljaju javnog prijevoza i sadrži naziv i vrstu komunalne infrastrukture, podatak o katastarskoj i zemljišnoknjižnoj čestici i katastarskoj općini na kojoj se komunalna infrastruktura nalazi, podatak o vlasništvu komunalne infrastrukture i osobi koja njome upravlja i podatke o zatraženim i izdanim dozvolama za uređenje, građenje i uporabu komunalne infrastrukture, radnjama poduzetim u svrhu rješavanja imovinskopravnih odnosa i statusa komunalne infrastrukture i aktima s tim u vezi. U evidenciju komunalne infrastrukture pohranjuju se svi akti, uključujući projekte odnosno snimke izvedenog stanja i članak 41. stavak 2. Statuta Grada Zagreba (Službeni glasnik Grada Zagreba 23/16, 2/18, 23/18 i 3/20) koji propisuje da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba**.**

**II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Grad Zagreb je kao jedinica lokalne samouprave u obvezi ustrojiti i voditi evidenciju komunalne infrastrukture propisanu člankom 60. Zakona o komunalnom gospodarstvu i to za nerazvrstane ceste, javne prometne površine na kojima nije dopušten promet motornim vozilima, javna parkirališta, javne garaže, javne zelene površine, građevine i uređaje javne namjene, javnu rasvjetu, groblja i krematorij, građevine namijenjene obavljanju djelatnosti javnog prijevoza te druge građevine komunalne infrastrukture koje odlukom odredi predstavničko tijelo jedinice lokalne samouprave.

Osnovni cilj ove odluke je sukladno propisanom članku 63. Zakona o komunalnom gospodarstvu uspostaviti jedinstvenu evidenciju komunalne infrastrukture kako bi svi podaci bili objedinjeni na jednom mjestu. Za pojedinu komunalnu infrastrukturu sada se vode zasebne evidencije objedinjenom evidencijom olakšao bi se pristup podacima o komunalnoj infrastrukturi. Jedinstvena evidencije komunalne infrastrukture sastoji se od GIS prostorne evidencije komunalne infrastrukture (u daljnjem tekstu: GIS KI Grada Zagreba) i evidencije podataka za koji je nadležan gradski ured za građenje i održavanje komunalne infrastrukture. GIS KI Grada Zagreba sadržavala bi osnovne podatke o komunalnoj infrastrukturi dok bi se u evidenciju gradskog ureda nadležnog za građenje i održavanje komunalne infrastrukture unosili detaljniji podaci o komunalnoj infrastrukturi. Svaka promjena podataka o stanju komunalne infrastrukture evidentirala bi se u jedinstvenoj bazi podataka. Upravitelji koji već imaju uspostavljenu GIS evidenciju komunalne infrastrukture podatke će za potrebe vođenja jedinstvene evidencije komunalne infrastrukture dostavljati putem mrežnih servisa.

Uspostavljanje i vođenje jedinstvene evidencije komunalne infrastrukture u nadležnosti je gradskog ureda za katastar i geodetske poslove i gradskog ureda nadležan za građenje i održavanje komunalne infrastrukture.

**III. SREDSTVA ZA PROVOĐENJE ODLUKE**

Sredstva za provedbu ove odluke osigurana su u proračunu Grada Zagreba za 2024. i projekcijama za 2025. i 2026.

**IV. OBRAZLOŽENJE ODREDABA PRIJEDLOGA ODLUKE**

**Člankom 1.** propisuje se predmet ove odluke odnosno da se ovom odlukom ustrojava jedinstvena evidencija komunalne infrastrukture u vlasništvu odnosno suvlasništvu Grada Zagreba i/ili osoba koje obavljaju komunalnu djelatnost.

**Člankom 2.** se propisuje da se jedinstvena evidencija komunalne infrastrukture vodi za svu komunalnu infrastrukturu utvrđenu posebnim propisom o komunalnom gospodarstvu.

**Člankom 3.** propisuje se da se jedinstvena evidencije komunalne infrastrukture sastoji od GIS prostorne evidencije komunalne infrastrukture i evidencije koju vodi gradski ured nadležan za građenje i održavanje komunalne infrastrukture.

**Člankom 4.** propisuje se da gradski ured nadležan za katastar i geodetske poslove uspostavlja i vodi GIS prostorne evidencije komunalne infrastrukture te koje podatke sadrži evidencija.

**Člankom 5.** propisuje se evidencija koju vodi gradski ured nadležan za građenje i održavanje komunalne infrastrukture te podaci koji se unose u evidenciju.

**Člankom 6.** propisuje se da se podaci u jedinstvenu evidenciju komunalne infrastrukture unose iz postojećih evidencija o komunalnoj infrastrukturi te da će upravitelji i nadležna gradska upravna tijela koji imaju uspostavljenu GIS evidenciju komunalne infrastrukture dostavljati podatke gradskom upravnom tijelu nadležnom za katastar i geodetske poslove putem mrežnih servisa.

**Člankom 7.** propisuje se da se svaka promjena o stanju pojedine komunalne infrastrukture evidentira u jedinstvenoj evidenciji komunalne infrastrukture.

**Člankom 8.** propisuje se da se za provedbu ove odluke zadužuju gradski ured nadležan za građenje i održavanje komunalne infrastrukture i gradski ured nadležan za katastar i geodetske poslove.

**Člankom 9.** propisuje se dan stupanja na snagu ove odluke sukladno članku 119. stavka 2. Poslovnika Gradske skupštine Grada Zagreba (Službeni glasnik Grada Zagreba 15/23) kojim je propisano da odluke i drugi opći akti stupaju na snagu najranije osmoga dana od dana objave.